คปภ.แจงแท็กซี่ชนร้านค้าทำประกันกับวิริยะ-เมืองไทย
คปภ.แจงเหตุรถแท็กซี่ชนร้านค้าวัสดุก่อสร้างทำประกันกับบริษัทวิริยะประกันภัย และเมืองไทยประกันภัย
18 ม.ค. 2554

คปภ.แจงเหตุรถแท็กซี่ชนร้านค้าวัสดุก่อสร้างทำประกันกับบริษัทวิริยะประกันภัย และเมืองไทยประกันภัย
นางจันทรา  บูรณฤกษ์  เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่าตามที่ได้เกิดเหตุการณ์รถแท็กซี่หมายเลขทะเบียน กว 3308 กทม. เฉี่ยวชนรถจักรยานยนต์แล้วเสียหลักพุ่งชนร้านค้าวัสดุก่อสร้าง บริเวณ ถ.ลำลูกกา ต.คูคต จ.ปทุมธานี เมื่อวันที่ 17 มกราคม 2554 เวลา 10.00 น. เป็นเหตุให้เกิดไฟไหม้ร้านค้าจนได้รับความเสียหาย และมีผู้เสียชีวิต 1 ราย บาดเจ็บสาหัสอีก 1 ราย 
จากการตรวจสอบในเบื้องพบว่ารถแท็กซี่คันดังกล่าวได้ทำประกันภัยรถตาม พ.ร.บ.และการประภัยรถยนต์ภาคสมัครใจ (ประเภท 3) ไว้กับบริษัท วิริยะประกันภัย จำกัด  และร้านค้าวัสดุก่อสร้างที่ถูกเพลิงไหม้ชื่อร้านโอฬารเคหะภัณฑ์ ซึ่งเป็นอาคารพาณิชย์ 4 คูหา สูง 3 ชั้น ได้ทำประกันอัคคีภัยไว้กับบริษัท เมืองไทยประกันภัย จำนวน 2 คูหา รวม  2 กรมธรรม์ โดยมีทุนเอาประกันภัยรวมทั้งสิ้น 5 ล้านบาท โดยแบ่งเป็นการประกันภัยตัวอาคาร 2.26 ล้านบาท ประกันภัยเฟอร์นิเจอร์ จำนวน 3.87 แสนบาท และประกันภัยสินค้าจำนวน 2.34 ล้านบาท ซึ่งขณะนี้บริษัทประกันภัยได้เข้าไปตรวจสอบแล้วโดยอยู่ระหว่างการประเมินมูลค่าความเสียหาย
นางจันทรา กล่าวว่า สำหรับผู้บาดเจ็บจะได้รับค่ารักษาพยาบาล จากการประกันภัยรถยนต์ โดยชดใช้ตามที่จ่ายจริง สูงสุดไม่เกิน  3 แสนบาท ส่วนผู้เสียชีวิตเจ้าหน้าที่ตำรวจกำลังหาสาเหตุของผู้เสียชีวิต ซึ่งถ้าสาเหตุการตายเกิดจากรถแท็กซี่ ก็จะได้รับค่าสินไหมทดแทนขั้นต่ำจำนวน 3 แสนบาท โดยขณะนี้เจ้าหน้าที่สำนักงาน คปภ.จังหวัดปทุมธานี ได้เข้าไปในพื้นที่เกิดเหตุเพื่อประสานให้ความช่วยเหลือผู้ประสบภัยอย่างใกล้ชิดแล้ว โดยจะเร่งติดตามการจ่ายค่าสินไหมทดแทนให้เป็นธรรมและเหมาะสมต่อไป